ราคาทองปิดร่วงกว่า 6 ดอลล์ ตลาดหุ้นพุ่งกระตุ้นแรงเทขาย
สัญญาทองคำตลาดนิวยอร์กปิดร่วงลงเมื่อคืนนี้ (30 มิ.ย.) เนื่องจากตลาดหุ้นสหรัฐที่พุ่งขึ้นอย่างแข็งแกร่งติดต่อกัน 3 วันทำการนั้น ได้กดดันให้นักลงทุนเทขายทองคำซึ่งเป็นสินทรัพย์ที่ปลอดภัย และหันไปลงทุนในตลาดหุ้นซึ่งเป็นสินทรัพย์เสี่ยงและให้ผลตอบแทนสูงกว่า 
1 ก.ค. 2559

สำนักข่าวอินโฟเควสท์รายงานว่า สัญญาทองคำตลาด COMEX (Commodity Exchange) ส่งมอบเดือนส.ค.ร่วงลง 6.30 ดอลลาร์ หรือ 0.47% ปิด (30 มิ.ย.) ที่ระดับ 1,320.60 ดอลลาร์/ออนซ์, สัญญาโลหะเงินส่งมอบเดือนก.ย.เพิ่มขึ้น 21.60 เซนต์ หรือ 1.17% ปิดที่ 18.623 ดอลลาร์/ออนซ์, สัญญาพลาตินัมส่งมอบเดือนต.ค.พุ่งขึ้น 10.80 ดอลลาร์ หรือ 1.07% ปิดที่ 1,024.30 ดอลล์/ออนซ์ และสัญญาพัลลาเดียมส่งมอบเดือนก.ย.เพิ่มขึ้น 6.80 ดอลลาร์ หรือ 1.2% ปิดที่ 597.35 ดอลลาร์/ออนซ์
นักลงทุนลดการถือครองสัญญาทองคำซึ่งเป็นสินทรัพย์ที่ปลอดภัย และแห่เข้าซื้อสินทรัพย์เสี่ยงที่ให้ผลตอบแทนสูงกว่า รวมถึงหุ้น หลังจากตลาดสหรัฐทะยานขึ้นแข็งแกร่งติดต่อกัน 3 วันทำการเมื่อคืนนี้ นอกจากนี้ การที่ตลาดส่วนใหญ่คลายความวิตกกังวลเกี่ยวกับผลกระทบของ Brexit ก็เป็นอีกปัจจัยหนึ่งที่กดดันให้นักลงทุนเทขายทองคำเช่นกัน
ทั้งนี้ กระแสวิตกกังวลเกี่ยวกับ Brexit เริ่มผ่อนคลายลงหลังจากธนาคารกลางชั้นนำของโลก รวมถึงธนาคารกลางยุโรปและธนาคารกลางอังกฤษ ได้ออกมาส่งสัญญาณใช้มาตรการรับมือกับผลกระทบที่เกิดขึ้นจากการที่อังกฤษลงประชามติถอนตัวออกจากสหภาพยุโรป
ธนาคารกลางยุโรปกำลังพิจารณาเรื่องการผ่อนคลายกฎข้อบังคับในการซื้อพันธบัตรตามมาตรการกระตุ้นเศรษฐกิจ โดยมีเป้าหมายที่จะบรรเทาผลกระทบที่เกิดจาก Brexit ด้านธนาคารกลางอังกฤษส่งสัญญาณว่ามีแนวโน้มที่จะต้องออกมาตรการกระตุ้นทางการเงินในฤดูร้อนนี้ เนื่องจากความไม่แน่นอนที่เกิดขึ้นหลังจากอังกฤษตัดสินใจออกจากสหภาพยุโรป